Grenndarstöðin er vestast á bílastæðinu við Sunnulækjarskóla . sunnlenska.is / Guðmundur Karl Sveitarfélagið Árborg hefur hafið tilraunaverkefni með fyrstu grenndarstöðina fyrir endurvinnanlegan heimilisúrgang innan sveitarfélagsins . Stöðin er staðsett vestast á bílastæðinu við Sunnulækjarskóla . Að sögn Atla Marel Vokes , sviðsstjóra mannvirkja - og umhverfissviðs Árborgar er grenndarstöðin hugsuð sem yfirfall frá heimilum á bláu tunnunni og má skila þangað öllum endurvinnanlegum heimilisúrgangi og gilda þar sömu reglur og um bláu tunnuna við heimili fólks . Að auki er hægt að koma með smáhluti úr gleri og postulíni til endurvinnslu í grenndarstöðina í sérmerkt hólf . „ Verkefnið snýst um að auka þjónustu við íbúa sveitarfélagsins , og mun standa í þrjá mánuði . Að því búnu verður reynslan metin út frá athugasemdum frá íbúum , þjónustuaðila og starfsmönnum sveitarfélagsins auk þess sem reynslan af umgengni íbúa mun vega þungt . Ef vel tekst til , þá eru uppi hugmyndir um að bæta við grenndarstöðvum á fleiri staði innan sveitarfélagsins , “ segir Atli og hvetur íbúa og gesti til að ganga vel um stöðina og ekki skilja eftir endurvinnanlegan heimilisúrgang við stöðina ef hún er full . Á grenndastöðinni má t.d. skila bylgjupappa , sléttum pappa , dagblöðum og plastumbúðum en einnig smáhlutum úr gleri og postulíni . sunnlenska.is / Guðmundur Karl